SKRIFTLIG FORESPØRGSEL E-3218/01

af Jean Lambert (Verts/ALE) til Kommissionen

(22. november 2001)

Om: EU-støtte til transportsektoren i Peloponnes

Vi er blevet gjort opmærksomme på, at der bygges veje for EU's midler i Argolis og Arkadia i Peloponnes i Grækenland, mens der ikke er afsat penge til at forbedre den jernbanelinje, der løber hele vejen rundt i regionens yderkant, og som i høj grad trænger til istandsættelse.

Kan Kommissionen oplyse under hvilket program disse veje bliver finansieret?

Kan Kommissionen oplyse om den forsøger at sikre, at jernbaner modtager lige så mange EU-midler som vejbyggeri i såvel Peloponnes som i Europa i almindelighed?

Kan Kommissionen oplyse hvilken tankegang og hvilke faktorer der ligger bag beslutningen om udvikling af transportinfrastrukturerne i Peloponnes?

Kan Kommissionen oplyse om der er foretaget en vurdering af indvirkningen på miljøet i forbindelse med EU-finansierede projekter i Peloponnes?

Svar afgivet på Kommissionens vegne af Michel Barnier

(11. februar 2002)

Fællesskabsstøtterammen (FSR) for Grækenland for programperioden 2000-2006 definerer en udviklingsstrategi, der omfatter veje, jernbaner, havne og lufthavne, og den opstiller prioriteringer ud fra de disponible ressourcer. Nærmere enkeltheder om de planlagte interventioner findes i de operationelle programmer.

Det operationelle program for Peloponnes omfatter støtte til veje i Argolis og Arkadia.

Med henblik på den græske del af det transeuropæiske net (TEN) er der i programmeringsperioden 2000-2006 afsat ca. 4 mia. EUR til veje og 2 mia. EUR til jernbaner, som finansieres af Den Europæiske Fond for Regionaludvikling og Samhørighedsfonden. Desuden forventes der afsat yderligere 0,2 mia. EUR via TEN-budgettet til samfinansiering af undersøgelser. Disse beløb bliver mere end fordoblet gennem offentlige og private bidrag og afspejler medlemsstatens infrastrukturbehov og myndighedernes evne til at håndtere opgaven inden for den givne tidsramme. Især med hensyn til jernbaneinvesteringerne udfolder de græske myndigheder store bestræbelser på at styrke projektstyringskapaciteten.

Investeringsprogrammerne forventes afsluttet i 2008, hvorefter TEN i Grækenland vil være så godt som på plads hvad angår vej- og jernbanetransport i overensstemmelse med den transportstrategi, som er godkendt af EU's minsterråd.

TEN-prioriteten for jernbanenettet på Peloponnes er linjen fra Patras til Korinth og videre gennem Athen til Thessaloníki og grænsen mod Bulgarien og Den Tidligere Jugoslaviske Republik Makedonien. EU's samfinansiering af denne forbindelse forventes at beløbe sig til 0,4 mia. EUR. Når forbindelsen er etableret og i drift, kan der blive tale om yderligere investeringer i linjer på Peloponnes for at sikre driftskvaliteten. Dette afhænger dog af præcise trafikprognoser, som tager højde for befolkningstætheden, den økonomiske aktivitet og de topografiske forhold. For store dele af disse regioner vil vejtransport formentlig være den mest bæredygtige løsning, i hvert fald på mellemlang sigt.

Kommissionen gør det ærede medlem opmærksom på, at alle projekter, der ønskes samfinansieret af Fællesskabet, på Peloponnes såvel som andre steder i EU, skal være i overensstemmelse med EU-lovgivningen, herunder hensynet til miljøbeskyttelse, og der skal gennemføres en forudgående miljøvurdering af projekterne.